tartuNLP/wikipedia-smugri-20251201 huggingface dataset:
K. A. Widenius

Karl Aristarchus Widenius, sukunimi esiintyy myös muodossa "Videnius" () oli suomalainen tilintarkastaja, opettaja-rehtori, pankinjohtaja ja raittiusmies. 
Wideniuksen vanhemmat olivat kupariseppä Karl Henrik Widenius ja Maria Matilda Ilenius. Hän pääsi ylioppilaaksi Turun ruotsalaisesta lyseosta 1887 ja valmistui Helsingin yliopistosta filosofian kandidaatiksi ja maisteriksi 1894. Hän harjoitti yliopistossa teologisia opintoja aikoen pappisuralle, jonka vuoksi hänen kandidaattituikintonsakin sisälsi vanhat ja itämaiset kielet.
Widenius oli jo koulupoikana Turussa myymäläapulaisena ja ylioppilaana pari vuotta Finland-lehden ja Satakunta-lehden toimittajana sekä Suomen Sähkösanomatoimiston reportterina. Samoihin aikoihin hän oli mukana myös raittiusliikkeen toiminnassa. Vuonna 1896 hän oli Karhulan tehtaan konttoristina ja vuonna 1897 H. Saastamoisen liiketalon prokuristina. Hän oli sitten Kuopion kauppakoulun johtajana ja kirjanpidon ja muiden aineiden opettajana 1898–1908 ja Helsingin kauppiaitten kauppakoulun johtajana ja kirjanpidon ja muiden aineiden opettajaksi 1908–1914 sekä samalla Helsingin yliopiston kirjanpidon opettajana 1909–1913. Kauppakorkeakoulun kirjanpidon vanhempana opettajana widenius oli 1911–1916. Hän oli Helsingin kaupungin revisionikonttorin johtajana 1914–1916 ja Helsingin kaupungin rahatoimikamarin talousasiain esittelijänä 1919–1920. 
Widenius sai tehtäväkseen vuonna 1909 Helsinkiin perustetun Säästöpankkien Keskus-Osake-Pankin järjestelyn ja hän oli pankin johtajana vuoteen 1915. Vuonna 1918 hän tuli Oy Manufakturin johtajaksi, sekä sen seuraajan Oy Kangas-Keskuksen johtajaksi. Widenius kuului molempien liikeyritysten perustajiin. Widenius oli Suomen Tilintarkastajain Yhdistyksen perustajia vuonna 1911 ja oli yhdistyksen puheenjohtajana kuolemaansa asti lukuunottamatta vuosia 1916–1918, jolloin hän asui Kuopiossa. Widenius oli Suomen Tilitoimiston perustajia sekä myöhemmin 1926 Widenius, Sederholm &amp; Somerin tilitoimiston perustajia Edvin Sederholmin ja Juho Somerin kanssa. Hän toimi tilintarkastustehtävissä valantehneenä tilintarkastajana ja oli asiantuntijana monissa sekä kuntien että valtion asettamissa komiteoissa, muun muassa hän oli jonkin aikaa valtionvarainministeriössä verotusasiain asiantuntijana. Widenius laati kaksi laajaa mietintöä Helsingin kaupungin sekä maalaiskuntain tiliasiain uudelleen järjestelystä. Hänellä oli lisäksi kunnallisia toimia sekä Kuopiossa että Helsingissä. Hän oli Kuopion rahatoimikamarin puheenjohtajana pari vuotta, samoin Kuopion kaupunginvaltuuston sihteerinä.
Hän oli yksi nykyisen KPMG Finland -yhtiön (tuolloin tilintarkastusyhtiö) perustajista. Widenius tunnettiin aikanaan myös suurliikemies Herman Saastamoisen luottomiehenä, jonka perheyhtiön liiketoimiin hän osallistui muun muassa monivuotisena tilintarkastajana.
Widenius kuoli 64-vuotiaana sydänkohtaukseen ollessaan syyskuun lopulla 1930 matkalla Oulussa.
Widenius oli naimisissa vuodesta 1891 Eva Emilia Engroosin (k. 1938) kanssa.
Pommikalorimetri

Pommikalorimetri on aineiden lämpöarvon määritykseen käytettävä laite, jossa poltettava aine palaa vakiotilavuudessa ja luovuttaa palaessaan tietyn määrän energiaa lämpönä ympärillä olevaan aineeseen, yleensä veteen. Veden lämpötilan muutoksesta laite laskee aineen lämpöarvon.
Pommikalorimetri (eng. Bomb calorimeter) on SFS-EN ISO 1716:n mukainen testi, jossa noin 30 kJ lämpöarvon (0,7 g nestemäistä polttoainetta, 1 g hiiltä tai noin 2 g puuta tuottaa 30 kJ lämpöenergiaa) tuottava aine poltetaan korkeapaineisella puhtaalla hapella täytetyssä metallikammiossa, jonka tilavuus on noin 350 ml. Kammion korkea hapenpaine 30 bar pitää huolen siitä, että palotapahtuma on "täydellinen" ts. että mitään ei jää palamatta. Palo tuottaa kammioon suuren paineen, jonka säiliön tulee kestää. Liian suuri testinäytteen nostama paine voi räjäyttää kammion, josta laite on saanut nimensäkin. 
Kammio on sijoitettu vesisäiliöön, jonka tilavuus ja lämpötila tunnetaan. Vesisäiliössä (tilavuus 2000 ml) sekoitin sekoittaa nestettä, ja 0,001 K erottelukykyyn pystyvä lämpömittari mittaa veden lämpötilaa ja siinä tapahtuvia muutoksia. Oikea määrä palavaa ainetta nostaa vesisäiliön lämpötilaa noin 3 K astetta. Testin tulos saadaan vesisäiliön lämpötilan muutoksesta, suhteessa poltettuun ainemäärään. Poltettava aine tulee punnita 1 mg tarkkuudella. Testi antaa tulokseksi MJ/kg.
Koe suoritetaan suljetussa tilassa, jolloin palavan aineen kosteus ei ole merkitsevä, kunhan palo tapahtuu kokonaan (huomio kosteus tuloksessa→ haluatko neste+aineen energiasisällön vai pelkän palavan aineen energiasisällön, jolloin vähennät jakavasta painosta kosteuden). Palotapahtumassa vesi höyrystyy, sitoen energiaa palotapahtumasta, mutta testin aikana se tiivistyy säiliön sisäpintaan vapauttaen energian, jonka se on sitonut palotapahtumassa. Tämän vuoksi pommikalorimetri antaa paremman tuloksen, kuin mitä poltossa oikeasti saadaan energiaa talteen (voimalat tms.) Korjaus on helppo tehdä matemaattisesti olettaen, että kosteus ei tiivisty prosessissa, vaan haihtuu piipusta ulos. 
Testilaite koostuu sorvatusta metallisesta, kovan paineen kestävästä säiliöstä, jossa itse palotapahtuma tapahtuu. Näyte asetetaan sitä varten tehtyyn telineeseen säiliön keskelle. Metallinen johdinlanka asetetaan menemään näytteen läpi. Lanka toimii sytyttimenä, kun siitä johdetaan sähköä läpi. Vahvarakenteinen kammio sijoitetaan metalliseen "ämpäriin” johon on valutettu vakiolämpöistä vettä (noin 25 celsiusastetta, 2000 ml). ”Ämpäri” on avoin ja se on sijoitettu laitteen sisään, kammioon, jonka seinämissä kierrätetään vakiolämpöistä vettä (25 celsiusastetta). Uloin kammio, jossa kierrätetään vettä, takaa testille vakio-olosuhteet riippumatta testitilan olosuhteista. Testitulos saadaan mittaamalla sisimmän vesihauteen lämpötilanmuutos.
Testi kuuluu pakollisena testinä mm. paloluokiteltujen rakennustuotteiden CE-merkin saamiskäytäntöön.
Kanal 4

Kanal 4 on tanskalainen televisiokanava, jonka omistaa SBS Broadcasting Group. Kanavan ohjelmisto lähetetään Lontoosta, koska tällä tavalla kanavan ei tarvitse noudattaa tanskalaista lainsäädäntöä esimerkiksi mainonnan määrän ja mainostettavien tuoteryhmien osalta.
Kanal 4 esittää amerikkalaisia saippua- ja viihdesarjoja sekä suosittuja viihdeformaatteja kuten Maajussille morsian. Yksi suosituimpia ohjelmia Kanalilla on Lost.
Ulkomaantyöntekijä

Ulkomaantyöntekijä on henkilö, joka työnsä takia oleskelee tilapäisesti tai toistaiseksi muualla kuin omassa tai työnantajaorganisaationsa kotimaassa. Siirtolainen taas on pysyvästi maasta pois muuttanut henkilö.
Kadotettu sukupolvi.
Nimitys ekspatriaatti () pohjautuu latinan sanoihin "ex" ’poissa jostakin, entinen’ ja "patria" ’isänmaa’. Nimitys tuli kuuluisaksi niin kutsutun ”kadotetun sukupolven” ansiosta. Tällä viitattiin yhdysvaltalaisiin kirjailijoihin ja taiteilijoihin, jotka jäivät Pariisiin ensimmäisen maailmansodan jälkeisiksi ajoiksi aina 1930-luvun lamaan saakka. Heitä olivat muun muassa Ernest Hemingway, F. Scott Fitzgerald, T. S. Eliot, Ezra Pound ja Gertrude Stein.
Siirtolaisuus.
Siirtolaisten ja ulkomaantyöntekijöiden ero on melko häilyvä. Siirtolaiset pyrkivät yleensä muuttamaan pysyvästi pois lähtömaastaan ja tulemaan uuden asuinmaansa pysyviksi asukkaiksi ja kansalaisiksi. Ulkomaantyöntekijät yleensä oleskelevat maassa väliaikaisesti, kuten tiedotusvälineiden määräaikaiset ulkomaankirjeenvaihtajat tai yritysten työkomennuksella olevat työntekijät. Tarkan rajauksen voi vetää kansalaisuuden hakemiseen.
Suomalainen ulkomailla.
Suomen kansalaisista asuu vakituisesti Suomen ulkopuolella noin 250 000. Työkomennuksella suomalaisia on 20 000–30 000. Osa asuu ulkomailla 2–3 vuotta, osa asettuu ulkomaille pysyvämmin. Tämän lisäksi ulkomailla asuu väliaikaisesti noin 10 000 opiskelijaa.
Muuvi

Muuvi oli Musiikkituottajat – IFPI Finland ry:n vuosina 1991–2009 jakama musiikkivideopalkinto. Kilpailuun saivat osallistua vuoden aikana valmistuneet musiikkivideot, joissa sävellys, esiintyjä tai video-/elokuvatuotantoyhtiö ovat suomalaista alkuperää. Vuodesta 2010 lähtien musiikkivideot on palkittu Emma-gaalassa.
Vuosittain jaettiin "kultainen", "hopeinen" ja "pronssinen" Muuvi sekä mahdollisesti "kunniamaininta".
Tuomaskuona

Tuomaskuona eli "tuomasfosfaatti" on teräksenvalmistuksen sivutuotteena saatavaa emäksistä ainetta, joka soveltuu erinomaisesti fosforilannoitteeksi. Euroopassa ryhdyttiin käyttämään lannoitteina chilensalpietaria ja guanoa jo 1830–1840-luvuilla, mutta Suomessa tuomaskuonaa, guanoa ja chilensalpietaria ja muita vastaavia lannoitteita ryhdyttiin käyttämään vasta 1800-luvun loppupuolella. Suurin osa tuomaskuonasta on kalsiumfosfaattia. Nimensä tuomaskuona on saanut Thomas–Gilchrist-prosessista, jolla happamia malmilaatuja konvertoidaan teräkseksi.
Edward James Olmos

Edward James Olmos (s. 24. helmikuuta 1947) on yhdysvaltalainen näyttelijä.
Olmos syntyi Los Angelesissa meksikolaisille vanhemmille. Olmos nousi pinnalle näyteltyään Miami Vicessä poliisipäällikkö Martin Castilloa ja tästä roolista hänet palkittiin Golden Globe -palkinnolla ja Emmy-palkinnolla. Oscar-ehdokkaana Olmos oli roolistaan elokuvassa "Älä anna periksi".
Olmosin esikoisohjaus "American Me" (1992) valittiin National Film Registryn luetteloon vuonna 2024.
Henki (lehti)

Henki (vuoden 2020 loppuun asti Hengellinen Kuukauslehti) on kristillinen aikakauslehti, jonka kustantaja on Herättäjä-Yhdistys. Lehden päätoimittaja on Kalle Hiltunen. Lehti ilmestyy kuusi kertaa vuodessa ja lukijoita on noin 10 500. Lehti on tilattavissa myös cd-muotoisena äänilehtenä sekä näköislehtenä. 
Lehti kertoo raportoivansa hengellisistä kysymyksistä laajoista näkökulmista. Lehden toimittajat ovat sivutoimisia toimitussihteeriä lukuun ottamatta.
Lehden perusti Wilhelmi Malmivaara vuonna 1888. Se on yksi Suomen vanhimmista edelleen ilmestyvistä aikakauslehdistä.
Mika Wickström

Mika Wickström (s. 2. huhtikuuta 1965 Tampere) on suomalainen kirjailija, joka toimi Helsingin Kirjailijat ry:n puheenjohtajana 2019-2023.
Wickström kiinnostui kirjoittamisesta lukioikäisenä ja alkoi kirjoittaa lukion jälkeen myös tamperelaisiin lehtiin vapaana toimittajana. Vuosina 1987–1993 hän opiskeli suomen kieltä, tiedotusoppia, elämänkatsomustietoa ja psykologiaa Turun yliopistossa.
Wickströmin esikoisteos on vuonna 1991 ilmestynyt nuortenromaani "Hienoosokeria!". Teos sai Tampereen kaupungin kirjallisuuspalkinnon ja oli Topelius-palkintoehdokkaana. Urheilumaailmaan sijoittuvat Wickströmin nuortenkirjoista myös jääkiekkoaiheinen "Kypärätemppu" (1999) ja pitkänmatkanjuoksua kuvaava "Kalkkiviivoilla" (2008) sekä "Meidän jengin Zlatan" -trilogia (2016-2018). Vuonna 2008 Wickström sai Laivakello-palkinnon nuortenkirjoistaan.
Romaaneissaan Wickström on käsitellyt myös eläin- ja luontoaktivisteja ("Vastakarvaan" 2002), rauhanturvaajia ("Kuuleeko Beirut" 2010), syrjäytymistä (Sukupolvi X 1995) sekä nuorenmiehen mielen järkkymistä ("Sebastian" 1996).
Vuonna 1998 ilmestyi Wickströmin ensimmäinen aikuistenromaani "Kunniakierros", joka käsittelee pikajuoksua, urheilumaailman kulissientakaista peliä ja kaksinaismoralismia. Se sai Vuoden urheilukirja -palkinnon. Wickström on kirjoittanut myös urheiluaiheisia tietokirjoja, muun muassa Helsingin olympialaisia käsittelevän "Helsinki 1952" (2002), pituushyppääjä Tommi Evilän elämäkerran "Ilmiö Evilä" (2006), Shefki Kuqin elämäkerran "Kosovon härkä (2017)" ja Kristiina Mäkelän elämäkerran "Pitkä tie huipulle (2024) sekä Mika Myllylän elämä -"nimisen elämäkerran (2025)"."
Wickström on kirjailijoiden jalkapallojoukkue FC Kynän puheenjohtaja.. Hän pelaa jalkapalloa myös helsinkiläisistä taiteilijoista koostuvan Zoomin joukkueessa ja on kirjoittanut myös yhdessä Jukka Virtasen kanssa seuran historian "Zoom juhlii jälleen: Raittius- ja urheiluseuran 45 ensimmäistä vuotta" (2008).
Sirtuiini 1

Sirtuiini 1 (SIRT1)-entsyymi kuuluu histonideasetylaasi-entsyymien (HDAC) ryhmään, jotka toimivat asetyyliryhmän poistajina. Ihmisen histonideasetylaaseja kutsutaan myös sirtuiineiksi ja niitä tunnetaan seitsemän alatyyppiä. Sirtuiini 2 (Sirt2) vaikuttaa mm. solun jakautumisen säätelyyn.
SIRT1 (Silent Information Regulator 1) säätelee useita keskeisiä metabolisia prosesseja ja sillä on suuri merkitys myös ihmisten energia-aineenvaihdunnan säätelyssä. SIRT1 säätelee muun muassa mitokondrioiden biogeneesiä ja energiametaboliaa ja vaikuttaa sitäkautta mm. diabetekseen ja liikalihavuuteen. SIRT1 säätelee myös rasvametaboliaa ja oksidatiivisen stressin vaikutuksia. Sitoutumalla NF-κB:en se ilmeisesti säätelee tulehdusvasteita ja kudosten atrofioitumista.
Charles Erwin Wilson

Charles Erwin Wilson (18. heinäkuuta 1890 – 26. syyskuuta 1961) oli Yhdysvaltain puolustusministeri presidentti Eisenhowerin hallituksessa 28. tammikuuta 1953 – 8. lokakuuta 1957. Hän oli General Motorsin pääjohtaja.
Wilson syntyi Minervassa Ohiossa. Hankittuaan peruskoulutuksen hän valmistui sähköinsinööriksi Carnegie Institute of Technology -yliopistosta vuonna 1909. Hän meni töihin Electric Company -yhtiöön Pittsburghissa, jossa suunnitteli autojen sähkölaitteita. Ensimmäisen maailmansodan aikana hän kehitti sähkömoottoreita ja radiogeneraattoreita Yhdysvaltain armeijalle ja laivastolle. Vuonna 1919 hän siirtyi General Motorsin edeltäjään Remy Electric -yhtiöön, jossa hän toimi koneinsinöörinä ja myyntipäällikkönä. Tammikuussa 1941 hänestä tuli General Motorsin pääjohtaja. Toisen maailmansodan aikana Wilson ohjasi yhtiön toimintaa asetuotantoon sopivaksi. Tämän toiminnan johdosta hänet palkittiin U.S. Merit -mitalilla vuonna 1946.
Wilson ilmoitti 15. joulukuuta 1953, että Yhdysvallat oli suostuvainen jakamaan atomiteknologiaa liittolaisvaltioilleen.
Wilson lausui kongressissa sanat: ”Se, mikä on hyväksi maalle, on hyväksi myös Generals Motorsille ja päinvastoin”. Tämä lause muuntui pian päinvastaiseen muotoon: ”Se, mikä on hyväksi General Motorsille, on hyväksi myös USA:lle”. Eisenhower kirjoitti kerran Wilsoniin suuttuneena työtoverilleen, että ostaisi jatkossa ainoastaan Plymoutheja.
Macintosh File System

Macintosh File System (MFS) on tiedostojärjestelmä, jonka Apple Computer kehitti Macintosh 128K -tietokoneen 400 kt:n levykkeitä varten. MFS julkaistiin tammikuussa 1984 ja se korvattiin Hierarchical File System -tiedostojärjestelmällä syyskuussa 1985. Mac OS tuki MFS-tiedostojärjestelmää versioon 7.5.5 saakka, vain tiedonluvun osalta versioon 7.6.1 saakka.
MFS sisälsi mekanismeja, jotka tukivat Macintosh 128K:n muistinhallintaan liittyvien osoittimien käyttöä. Jokaisella tiedostolla oli erillinen resurssitietue (), joka sisälsi osoittimia tiedoston ikoniin tai muuta vastaavaa, nopeasti tarvittavaa metatietoa. Resurssitietue oli osa levyindeksiä, jolloin sen sisältämä data oli saatavilla ilman varsinaisen tiedoston avaamista. Resurssitietueita käytetään Macintosheissa edelleen. Resurssitietueen lisäksi MFS tarjosi tiedostoille erillisen tietueen metatiedon tallentamista varten, jota käytettiin graafisen käyttöliittymän tarpeisiin. Tiedostojen nimille MFS varasi 255 merkkiä eikä nimeen tarvinnut lisätä tiedostopäätettä tiedostotyypin tunnistusta varten. Finder kuitenkin rajoitti tiedostonimen pituudeksi 63 (myöhemmin 31) merkkiä.
MFS ei tukenut hakemistoja, mutta Finderin avulla levyn sisältö pystyttiin näyttämään juurihakemistona ja sen alihakemistoina. Hakemistoihin ei pystynyt tekemään uusia hakemistoja. Juurihakemistossa oli aina yksi tyhjä hakemisto, jonka uudelleennimeäminen tai sinne tiedostojen kopioiminen aiheutti uuden tyhjän hakemiston luomisen. MFS tallensi tiedosto-hakemisto osoitinpareja yhdessä tiedostossa, josta Finder luki joko juurihakemiston tai alihakemiston sisällön tarpeen mukaan. MFS pystyi osoittamaan levytilaa 20 megatavuun tai 1 400 tiedostoon saakka. Macintosh 128K:n julkaisemisen aikaan systeemin rajoitus oli lähinnä teoreettinen, sillä Macintoshin levykeasema käytti 400 kt:n kokoisia levykkeitä. Suurin teoreettinen tiedostonkoko oli 256 Mt ja järjestelmä pystyi käyttämään päivämääriä väliltä 1. tammikuuta 1904 – 6. helmikuuta 2040.
Claire Bretécher

Claire Bretécher (17. huhtikuuta 1940 Nantes – 10. helmikuuta 2020) oli ranskalainen sarjakuvataiteilija, joka tunnetaan parhaiten sukupuolten tasa-arvoa ja naisasiaa käsittelevistä töistään. Hänen tunnetuin teoksensa on "Les frustrés", joka ilmestyi "Le Nouvel Observateurissa". Siinä hän satirisoi pariisilaista vasemmistoälymystöä. Sen kaksi ensimmäistä osaa on julkaistu Suomessa nimellä "Turha joukko". Toinen suomennettu albumi "Selluliitin sieluntilat" kertoo tarinan prinsessasta nimeltä Selluliitti. Ranskassa hänen sarjakuvateoksiaan pidetään bandes dessinées eli BD-tyylisenä vakavana taidekirjallisuutena, joka on tarkoitettu sekä lapsille että aikuisille.
BloodRayne 2

BloodRayne 2 on Terminal Realityn kehittämä ja Majesco Entertainmentin julkaisema kolmannen persoonan toimintapeli. Peli julkaistiin vuonna 2004 PlayStation 2:lle ja Xboxille sekä seuraavana vuonna Microsoft Windowsille.
Juoni.
"BloodRayne 2":n juoni ei jatku suoraan siitä, mihin "BloodRayne" loppui, vaan 60–70 vuotta myöhemmin vaihtoehtoisessa 2000-luvun ympäristössä. Professori Trumain tappoi Raynen isän Kaganin, joka oli vampyyri ja vaikutusvaltainen natsien yhteistyökumppani, toisen maailmansodan loppupuolella. Kun Rayneltä poistettiin tämä hänelle mielihyvää antava etu, hän on viimeiset vuosikymmenet etsinyt Kagan muita jälkeläisiä ja tuhonnut heidät. Näitä lapsia, Raynen puolisiskoksia, on liittynyt yhteen joukoksi, jota kutsutaan nimeltä Cult of Kagan. Kultti on luonut aineen nimeltä The Shroud, jonka avulla vampyyrit eivät vahingoitu auringon valolta, mikä antaa heille mahdollisuuden toimia kaikkina vuorokaudenaikoina. Se myös vääristää luontokappaleet kieroutuneiksi perversioiksi ja saa puut kuolemaan lähes välittömästi, ruohon syttymään tuleen ja ruumiit vääntelehtimään. Käyttämällä tätä ainetta kultti on vannonut luovansa uuden vampyyrien ylivallan jatkaen Kagan perintöä.
Yvan Cournoyer

Yvan Serge Cournoyer (s. 22. marraskuuta 1943 Drummondville, Quebec, Kanada) on entinen National Hockey League -liigan jääkiekkoilija, joka edusti Montreal Canadiensia vuodesta 1963 vuoteen 1979.
Pienen kokonsa ja suuren nopeutensa ansiosta Cournoyer sai lempinimen "the Roadrunner" ("maantiekiitäjä"). Hyökkääjä Cournoyer teki 428 maalia ja antoi 435 syöttöä 968 pelaamassaan ottelussa. Hänen huippuhetkensä sattui pudotuspeleihin keväällä 1973, kun hän teki 15 maalia 17 ottelussa. Hänen uransa ajoittui sopivasti Montrealin menestysvuosiin, jonka ansiosta hän voitti peräti 10 Stanley Cupia. Yhtä monta NHL:n mestaruutta saavutti toinen montrealilainen tähti Jean Béliveau. Vain näiden molempien joukkuetoverinakin pelanneella Henri Richardilla on enemmän Stanley Cup -voittoja pelaajana: ennätykselliset 11 kappaletta.
Coyrnoyerin ura katkesi joulukuussa 1978 selkävammaan.
Yvan Cournoyer pelasi Kanadan paidassa vuoden 1972 Summit Series -sarjassa Neuvostoliittoa vastaan ja teki kolme maalia.
Kaudella 1996–97 Cournoyer toimi Montrealin apuvalmentajana.
Täynnä kuin Turusen pyssy

Sanonta ”täynnä kuin Turusen pyssy” kuvaa jonkin esineen, paikan tai muun vastaavan olemista täpötäynnä, mahdollisesti liiankin täynnä. 
Sanonta perustuu historialliseen tapahtumaan vuodelta 1708. Lieksasta Venäjän puolelle Lentieraan ja Tuulijärvelle tehdyllä ryöstöretkellä oli mukana eräs Turunen, joka tunki retkeltä saatuja saalisrahoja pyssynsä piippuun niin, ettei täydellä pyssyllään voinut paluumatkalla ampua rajalla kunnialaukauksia.
Suck on This

Suck on This on yhdysvaltalaisen rock-yhtye Primuksen vuonna 1989 julkaisema live-levy, joka on äänitetty kahtena iltana Berkeleyssä, Kaliforniassa. Se on ensimmäinen Primuksen julkaisema levy, jonka kappaleet ovat äänitetty studiossa vasta sen jälkeen julkaistuilla albumeilla, toisin kuin tavallisisesti live-albumeiden kanssa toimitaan.
Kappaleista ainoastaan "Jellikit" ei ole saanut studioversiota.
Herättäjäjuhlat

Herättäjäjuhlat on herännäisyyden eli "körttiläisyyden" suurin vuosittainen tapahtuma. Juhlat syntyivät 1893 kustannusosakeyhtiö Herättäjän vuosikokouksen yhteydessä pidetyistä seuroista. Ne järjestetään viikonloppuna yleensä kaksi viikkoa juhannuksesta.
Juhlille osallistuu tyypillisesti 20 000–40 000 henkeä, mutta esimerkiksi Ylistarossa osallistujamääräksi arvioitiin vuonna 2004 jopa 60 000. Suomen hengellisten kesäjuhlien joukossa herättäjäjuhlat ovat kolmanneksi suurimmat Suviseurojen ja Juhannuskonferenssin jälkeen.
Ohjelma ja järjestelyt.
Keskeisin ohjelma järjestetään ulkona, juhlakentällä. Paikkana voi olla puisto tai urheilukeskus, jonka yhteyteen järjestelyt on mahdollista toteuttaa. Juhlien ohjelman rungon muodostavat seurat, joissa seurapuheiden välissä veisataan "Siionin virsiä". Sunnuntaina on jumalanpalvelus. 
Vähitellen juhlien oheisohjelma on lisääntynyt. Siihen kuuluu konsertteja, teatteriesityksiä ja keskustelutilaisuuksia. Nuorille ja varhaisnuorille on järjestetty omaa ohjelmaa. Monelle kävijälle tärkeä osa Herättäjäjuhlien antia on sukulaisten ja tuttavien tapaaminen. Juhlapaikalla on myös myyntikojuja, joissa pääasiassa herännäisyyttä lähellä olevat yhteisöt myyvät tuotteitaan ja tiedottavat toiminnastaan. 
Juhlilla on myös kirkon ammattiryhmien kokoontumisia. Teologikokous on suurimpia vuosittain järjestettäviä luterilaisten teologien kokoontumisia koko maailmassa. 
Herättäjäjuhlien luonteeseen kuuluu, että sinne ovat kaikki tervetulleita. Uskon määrää tai sitoutumista liikkeeseen ei kysellä. Juhlille on vapaa pääsy eikä sinne ilmoittauduta erikseen.
Juhlat rakennetaan talkoovoimin. Juhlien järjestäjinä ovat paikallinen seurakunta, kunta ja Herättäjä-Yhdistys. Valmistelut on aloitettava vuosia ennen, ja talkoolaisia tarvitaan juhlien aikaan noin tuhat.
Juhlakansa majoittuu koteihin, leirintäalueille, kouluihin ja muihin yhteisiin tiloihin sekä majoitusliikkeisiin.
Juhlilla on alettu kiinnittää erityistä huomiota ympäristöasioihin. Muun muassa Espoon herättäjäjuhlilla 2008 korostettiin jätteenlajittelua ja joukkoliikenteen käyttöä sekä tuotiin esille kasvissyöntimahdollisuutta.
Joensuun herättäjäjuhlilla 2022 järjestettiin ensimmäisen kerran viralliset sateenkaariseurat.
Körttiradio.
Herättäjäjuhlien ajan seuroja ja muuta juhlaohjelmaa voi kuunnella suorana lähetyksenä Körttiradion kautta. Tauoilla lähetetään haastatteluja ja musiikkia. Esimerkiksi Oulun juhlilla 2011 radio toimi Iskelmätoiveen taajuudella 98,7. Körttiradiota voi kuunnella internetin kautta sekä Suomessa että ulkomailla.
Nuoret ja herättäjäjuhlat.
Nuorilla on herättäjäjuhlilla runsaasti omaa ohjelmaa, vaikka pääosa ohjelmasta onkin kaikille yhteistä.
Kelvin Fletcher

Kelvin Fletcher (s. 17. tammikuuta 1984 Oldham, Greater Manchester) on englantilainen näyttelijä, joka näytteli Andy Sugdenia saippuasarja "Emmerdalessa" vuodesta 1996 vuoteen 2016. Fletcher aloitti näyttelemisen Oldham Theatre Workshopin draamatunneilla seitsemänvuotiaana. Hänen ensimmäinen televisioroolinsa oli Saturday Disney -ohjelmapaikalla esitetyssä ohjelmassa "Charlie Is My Darling".
Fletcher harrastaa myös autourheilua ja on kilpaillut eri koppiautosarjoissa. Vuonna 2014 hän ajoi yhden kilpailun Porsche Supercup -sarjassa.
William Grover-Williams

Charles Frederick William Grover-Williams (16. tammikuuta 1903 – 18. maaliskuuta 1945) oli brittiläinen kilpa-autoilija. Grover-Williams syntyi Montrougen kaupungissa Ranskassa brittiläis-ranskalaiseen perheeseen. Hän oli hyvin menestyvä kilpa-autoilija 1920-luvun lopulla ja 1930-luvun alussa. Grover-Williams voitti muun muassa kuuluisan Monacon Grand Prix’n, kun se ajettiin ensimmäisen kerran vuonna 1929. Hän voitti myös Ranskan Grand Prix’n kaksi kertaa.
Hän kuoli toisessa maailmansodassa vuonna 1945. Hänet merkittiin kuolleeksi 1. helmikuuta 1945, mutta tätä muutettiin myöhemmäksi päiväksi 18. maaliskuuta 1945 tiedustelutietojen perusteella. Toisten tietojen mukaan hänet teloitettiin 23. maaliskuuta 1945 Sachsenhausenin keskitysleirillä.
Helsinki Wolverines

Helsinki Wolverines ry on helsinkiläinen, 10. lokakuuta 1995 perustettu amerikkalaisen jalkapallon seura. 
Seuran miesten edustusjoukkue pelasi ensimmäisen ottelunsa perustamista seuraavalla kaudella. Kuudessa kaudessa joukkueen onnistui nousta 2. divisioonasta Vaahteraliigaan. Kaudella 2011 seuran edustusjoukkue voitti Vaahteramaljan ja kruunattiin Suomen mestareiksi. Seuran naisten edustusjoukkue on voittanut Suomen mestaruuden vuosina 2017, 2018, 2019, 2020 ja 2025. Vuosina 2021, 2022, 2023 ja 2024 naisten joukkue on voittanut SM-hopeaa.
Seuralla on edustusjoukkueiden lisäksi kakkosjoukkueet niin naisissa kuin miehissäkin. Miesten Wolverines Blue osallistui kaudella 2023 Miesten I-divisioonaan ja naisten Wolverines Ladies Blue osallistui Naisten II-divisioonaan voittaen mestaruuden.
Seuralla on jäseniä yli 300, Wolverinesin värit ovat sininen ja kullankeltainen (Navy blue &amp; Gold) ja peliasuun, kuten seuran nimeenkin, on otettu mallia Michiganin yliopiston amerikkalaisen jalkapallon joukkueelta. Wolverinesin kotikenttä oli pitkään Brahenhenttä, mutta kentän muutostöiden jälkeen kotikentäksi vaihtui Helsingin Velodromi, jossa on istumapaikkoja noin 4000.
Puskusauma

Puskusauma tarkoittaa rakennuslevyjen, tapettivuotien yms. asentamista tiiviisti vierekkäin toisiansa vasten ilman limitystä tai rakoa. 
Puskusauma ei sovellu esimerkiksi lastulevyille, sillä kosteuselämisen vuoksi puskusauma välillä aukeaa (levyjen kutistuessa) ja välillä puristuu tiukemmin puskuun rikkoen levyjen reunat (levyjen turvotessa).
Frank Mahovlich

Francis "Frank" William Mahovlich CM (s. 10. tammikuuta 1938 Timmins Ontario, Kanada) on kanadalainen poliitikko ja entinen NHL-jääkiekkoilija. Hän istuu Kanadan senaatissa liberaalipuolueen senaattorina. Mahovlich on koulutukseltaan oikeustieteen tohtori (LL.D.). Vuonna 1994 hänelle myönnettiin Order of Canada -kunniamerkki.
Mahovlich pelasi NHL-liigassa vuodesta 1957 vuoteen 1974 ja voitti kuusi kertaa Stanley Cupin: neljästi Toronto Maple Leafsin ja kahdesti Montreal Canadiensin kanssa. Hänen veljensä Pete Mahovlich on myös entinen jääkiekkoilija.
Mangaani(II)kloridi

Mangaani(II)kloridi (MnCl2) on mangaanin ja kloorin muodostama ioniyhdiste. Aine on palamaton ja väriltään vaaleanpunainen. Useimmiten mangaani(II)kloridi on tetrahydraattina MnCl2·4H2O.
Valmistus.
Mangaani(II)kloridia valmistetaan metallisesta mangaanista tai mangaani(II)karbonaatista suolahapon avulla
Mn + 2HCl → MnCl2 + H2
MnCO3 + 4 HCl → MnCl2 + 2 H2O + Cl2
Ainetta voidaan valmistaa myös kuumentamalla mangaanidioksidia suolahapon kanssa. Tätä reaktiota käytettiin aikaisemmin myös kloorin valmistamiseen.
MnO2 + 4 HCl → MnCl2 + 2 H2O + Cl2
Käyttö.
Mangaani(II)kloridia käytetään muiden mangaanisuolojen valmistuksessa. Esimerkissä mangaani(II)karbonaatin valmistamisessa.
MnCl2(aq) + K2CO3(aq) → MnCO3(s) + 2 KCl(aq)
Aine muodostaa myös kompleksi-ioneja. Esimerkissä trifenyylifosfiinin kanssa.
MnCl2 + 2 Ph3P → [MnCl2(Ph3P)2]
Anhydridinä mangaani(II)kloridia käytetään mangaaniyhdisteiden synteesissä.
Pete Mahovlich

Peter "Pete" Mahovlich (s. 10. lokakuuta, 1946, Timmins, Ontario, Kanada) on kanadalainen entinen jääkiekkoilija ja nykyinen valmentaja.
16-vuotisella NHL-urallaan hyökkääjä Mahovlich teki 288 maalia ja antoi 485 syöttöä tehden 773 tehopistettä 884 ottelussa. Hän pelasi Kanadan joukkueessa vuoden 1972 Summit Series -otteluissa ja vuoden 1976 Kanada Cupissa. Pelaajauran jälkeen hän on ollut valmentaja joukkueissa Toledo Goaldiggers, Colorado Rangers (IHL), Denver Rangers, Fort Worth Fire (CHL) ja Cape Breton Oilers (AHL). Peterin veli, senaattori Frank Mahovlich on myös entinen jääkiekkoilija. He olivat joukkuetovereita Montreal Canadiensissa 1970–1974. Pete tunnetaan myös lempinimellä "Little M". Mahovlichien vanhemmat olivat kotoisin Kroatiasta.
Kulkuri

Kulkuri on vakinaista asuinpaikkaa ja työtä vailla kuljeskeleva ihminen, kulkumies, maankiertäjä tai kiertolainen. Aikaisemmin kulkureita kohdeltiin irtolaisina, nykyään usein laittomina siirtolaisina, jos he ylittävät valtakunnanrajoja matkoillaan.
Elämä kulkurina.
Englantilaista kulkurielämää 1930-luvun alussa kuvannut George Orwell on nostanut siitä esiin tyypillisiä piirteitä. Suurin osa kulkureista oli miehiä. Syynä kuljeksivaan elämään oli työttömyyden lisäksi se, että laki pakotti siihen. Varattoman ihmisen ongelma Englannissa oli majapaikan löytäminen seuraavaksi yöksi. Kunnalliset köyhäinasuntolat saivat ottaa saman kulkurin vain yhdeksi yöksi, minkä jälkeen kulkurin piti odottaa kuukausi, että hän sai tulla sinne uudelleen. Koska asuntoloita oli harvassa, kulkurin oli käveltävä päivässä seuraavaan luvalliseen asuntolaan. Nälkä ja aliravitsemus, naiskontaktien puuttuminen ja pakollinen joutilaisuus kuuluivat kulkurielämän suurimpiin epäkohtiin.
Pohjois-Amerikan maissa kulkurit matkustelivat pääasiassa liputta ja huomaamatta rautatievaunuilla. Yhdysvaltain sisällissodan aikaan monet kotiin haluavat, joukko-osastoistaan erilleen joutuneet harhailevat sotilaat käyttivät junanvaunuja, kun taas toiset seurasivat ratakiskoja jalan. Kulkureiden määrä kasvoi Yhdysvalloissa suuren laman aikana 1930-luvulla. Ihmiset, joilla ei ollut työtä taikka hyviä tulevaisuudennäkymiä kotonaan, alkoivat vaeltaa irtolaisina hypellen junavaunusta toiseen koettaakseen onneaan jossakin muualla. Näitä junakulkureita kutsuttiin nimellä "hobo". Nykyään junavaunukulkureita on jäljellä hyvin vähän.
Romanit ovat perinteistä kulkurikansaa, mutta nykyään hekin ovat enimmäkseen asettuneet aloilleen integroiduttuaan paremmin yhteiskuntaan ja perinteisten elinkeinojen käytyä toteuttamiskelvottomiksi. Euroopan unionin laajennuttua entisiin itäblokin maihin uudenlainen ihmisvirta on nostanut päätään ja kerjäläisiä on ilmaantunut myös sinne, missä heitä ei ole vuosikymmeniin nähty, kuten Pohjoismaihin ja Suomeen. Osaa heistä voinee pitää nykyajan kulkureina.
Olli avaruudessa

Olli avaruudessa () on Disney Channelilla esitettävä lasten piirrossarja, joka kertoo avaruudessa asuvien teini-ikäisten poikien ystävyydestä. Päähenkilöt ovat Olli, Oiva, Eetu ja Körmy. Olli on utelias ja kekseliäs 13-vuotias vihreä avaruusolento.
Ollilla on pikkusisko Rauha, jolla on ihmeellisiä voimia; hän voi lukea ajatuksia ja heittää toisen henkilön ilmaan. Rauha uhkailee joskus räjäyttävänsä Ollin pään, jonka vuoksi Olli ei uskalla määräillä häntä.
Maunu Kurkvaaran Kujanjuoksu

Maunu Kurkvaaran Kujanjuoksu (myös nimellä Kujanjuoksu) on suomalainen draamaelokuva, joka valmistui vuonna 1971. Sen on ohjannut Maunu Kurkvaara. Elokuva teki tappiota 186 300 markkaa. Kurkvaara ohjasi seuraavan elokuvansa Menestyksen maku vuonna 1983.
Juoni.
Elokuva pohjautuu Helsingin Kumpulassa 5. maaliskuuta 1963 tapahtuneeseen surmatyöhön. 16-vuotias koulutyttö Pirkko Ryhänen (s. 1946) puukotettiin iltamyöhään. Ehdonalaisessa vapaudessa ollut pakkolaitosvanki Torsti Ossian Koskinen (s. 1924) tuomittiin taposta 12,5 vuodeksi kuritushuoneeseen ja eristettäväksi pakkolaitokseen. Koskinen kiisti syyllisyytensä tekoon.
Oikeusasiamies Risto Leskisen aloitteesta tapahtui marraskuussa 1970 tuomionpurku, jonka seurauksena Koskinen todettiin syyttömäksi ja laskettiin vapauteen. Tuomionpurkua helpotti nuori varastomies Pekka Tapio Lappalainen, joka tunnusti Pirkko Ryhäsen tapon. Koskiselle maksettiin vapaudenmenetyksestä korvauksia 93 290 markkaa. 
Lappalainen todettiin myöhemmin Helsingin raastuvanoikeudessa sekä Helsingin hovioikeudessa syyttömäksi, ja sen seurauksena Pirkko Ryhäsen oikeaa surmaajaa ei ole tähän päivään mennessä löydetty.
Formula 1 -kausi 1996

Formula 1 -kausi 1996 oli Williamsin, ja etenkin Damon Hillin juhlaa. Hill voitti maailmanmestaruuden niukalla erolla tallikaveriinsa Jacques Villeneuveen. Mestaruus ratkesi vasta kauden päättävässä Japanin Grand Prix'ssä, kun Villeneuven takarengas irtosi ja kanadalainen joutui keskeyttämään. Myös erikoisia kilpailuja nähtiin, kuten Monacossa, jossa sateentäyteisessä kilpailussa maaliin pääsi vain kolme kuljettajaa.
Tallit ja kuljettajat.
Seuraavat tallit ja kuljettajat kilpailivat Formula 1 -luokan maailmanmestaruudesta kaudella 1996.
Argentiinan Grand Prix 1953

Argentiinan Grand Prix 1953 oli Formula 1 -sarjan osakilpailu, joka ajettiin 18. tammikuuta 1953 Autódromo Oscar Alfredo Gálvez -radalla Buenos Airesissa. Kilpailu oli kauden avauskilpailu, ja sen voitti hallitseva maailmanmestari Alberto Ascari. Kilpailu oli F1-historian ensimmäinen Euroopan ulkopuolella ajettu F1-kilpailu lukuun ottamatta Indianapolis 500 -kilpailuja. 
Kilpailuun osallistui kuusi argentiinalaista kuljettajaa, ja siksi yleisöä oli kerääntynyt joukoittain radan puolelle asti, mistä aiheutui häiriöitä ennen kilpailua sekä sen aikana. Kun Giuseppe Farinan auto ajautui katsojien aiheuttaman häiriön vuoksi väkijoukon sekaan, useita loukkaantui ja ainakin kymmenen kuoli, mutta Farina selvisi tilanteesta jalan loukkaantumisella. 
Kilpailu oli Ferrarin ylivoimaa erikoisvalmisteisen moottorin ansiosta, mutta kotiyleisön iloksi Maseratin José Froilán González ajoi kolmanneksi.
Sveitsin Grand Prix 1953

Sveitsin Grand Prix 1953 oli Formula 1 -sarjan osakilpailu, joka ajettiin 23. elokuuta 1953 Circuit Bremgarten -radalla. Kilpailun voitti Alberto Ascari, jolle voitto oli kauden viides. 
Ascari ja Juan Manuel Fangio taistelivat useamman kierroksen ajan keskenään kilpailun voitosta, kunnes Fangio joutui teknisen vian vuoksi vaihtamaan autoja varikolla Felice Bonetton kanssa. Ascari puolestaan joutui korjauttamaan autonsa varikolla ja hän putosi neljänneksi, mutta Onofre Marimónin keskeytyksen jälkeen hän päätti tallimääräyksestä huolimatta ohittaa tallikaverinsa Nino Farinan ja Mike Hawthornin sekä ajaa kilpailun voittoon.
Staedtler

Staedtler ['ʃtɛtlɐ] on saksalainen piirustus- ja toimistotarvikealan yhtiö. Johann Sebastian Staedtler perusti yrityksen vuonna 1835.
Alun perin yhtiö myi lyijykyniä ja lyijytäytekyniä, mutta nykyään se myy muun muassa teroittimia, kumeja, värikyniä, piirustuslyijykyniä, tusseja ja viivoittimia.
Käsiala

Käsiala tarkoittaa ihmisen persoonallista tapaa ja tyyliä kirjoittaa käsin. Käsiala heijastaa jossain määrin kirjoittajan mieltymyksiä ja persoonallisuutta. 
Käsin kirjoittamisen opettaminen on keskeinen osa perusopetusta. Aiemmin sitä kutsuttiin kaunokirjoitukseksi, joka ainakin Suomessa oli oma oppiaineensa. Opetuksen perustana ovat tyyppikirjaimet, joiden kirjoittamista harjoittelemalla oppilaalle vähitellen kehittyy oma käsiala. Tyyppikirjaimistoa on uudistettu vuosikymmenten kuluessa useaan kertaan. Nykyään Suomessa painotetaan peruskoulun opetussuunnitelmassa käsin kirjoittamisen vaiheittaista oppimista.
Grafologia eli käsialantutkimus pyrkii selvittämään henkilön luonteenpiirteitä tämän käsialasta.
Friedrich Zander

Friedrich Zander (, "Fridrih Arturovitš Tsander", ; 23. elokuuta 1887 – 28. maaliskuuta 1933) oli koko maailman ja Neuvostoliiton rakettitekniikan pioneereja. Hän rakensi Neuvostoliiton ensimmäisen nestemäistä ajoainetta käyttävän raketin ja kehitti avaruustekniikan matemaattista teoriaa.
Zander syntyi Riiassa baltiansaksalaiseen perheen lapseksi. Hänen isänsä Artur Konstantinovitš oli lääkäri. Fridrih opiskeli insinööriksi. Hän innostui tuolloin Konstantin Tsiolkovskin teorioista. Hän kiinnostui eniten Marsin tutkimuksesta. Hänellä oli tapa tokaista itselleen ”Kohti Marsia”, mutta hän myös teki ratalaskelmat, miten Marsiin voi lentää. Hän julkaisi ensimmäisen tutkimuksensa vuonna 1908, jossa hän pohti planeettojenvälistä miehitettyä lentoa. 
Vuonna 1924 hän oli hyvin aktiivinen: hän perusti Juri Kondratjukin ja Tsiolkovskin kanssa "Planeettainvälisen matkustamisen tutkimusseuran". He kuvasivat julkaisuissaan muun muassa avaruuskapselin paluuta ilmakehään ja aluksen aerodynaamista jarrutusta (aerobraking). Hän haki patenttia avaruuslentokoneelle. Hän myös luennoi Moskovan ilmailuinstituutissa Mars-lennosta. Perusteluja oli kaksi: Marsilla on ilmakehä ja Mars on "punainen planeetta". Hän ideoi myös avaruusaluksen aurinkopurjeen.
Vuonna 1930 Neuvostoliiton asevoimat alkoi rahoittaa kahta kilpailevaa nesterakettitiimiä – toista johti Zander ja toista Valentin Gluško.
Vuonna 1931 Zander perusti Moskovaan "GIRD"-ryhmän (Reaktiomoottoreiden kehitysryhmä, Группа изучения реактивного движения (ГИРД)). Sen GIRD-X-moottori lensi 25. marraskuuta 1933. Zander kuitenkin kuoli jo tuon vuoden maaliskuussa tuberkuloosiin Kislovodskissa.
Kuun Tsander-kraatteri kantaa hänen nimeään. Latvian tiedeakatemialla on fysiikan ja matematiikan palkinto, joka on nimetty hänen mukaansa.
Liisi Tandefelt

Liisi Kaarina Tandefelt (s. 2. toukokuuta 1936 Hämeenlinna) on suomalainen näyttelijä ja pukusuunnittelija. Hänen yli puolen vuosisadan mittaiselle näyttelijänuralleen on mahtunut runsaasti rooleja teatterissa ja televisiosarjoissa sekä muutamissa pitkissä elokuvissa. Lisäksi Tandefelt on tehnyt uraa teatterin pukusuunnittelijana. Hänet tunnetaan myös Helsingissä toimivan Teatteri Avoimien Ovien perustajana.
Elämäkerta.
Tandefelt kirjoitti ylioppilaaksi Hämeenlinnan tyttölyseosta 1954, opiskeli taidehistoriaa Helsingin yliopistossa 1955, suoritti sisustusarkkitehdin tutkinnon Taideteollisessa oppilaitoksessa 1958 ja näyttelijän tutkinnon Suomen Teatterikoulussa 1961. Tandefelt oli vuosina 1959–1969 naimisissa Urpo Huhtasen kanssa. Avioliitosta syntyi yksi lapsi. Kahdessa kirjailijoiden elämäkerrassa on esitetty väite, että hän olisi seurustellut 1959 Lasse Heikkilän kanssa, minkä hän itse on oikaissut perättömänä.
Tandefelt palkittiin taiteilijaurastaan Pro Finlandia -mitalilla vuonna 1978. Hän perusti Teatteri Avoimet Ovet vuonna 1994 teatterikiertuetoimintansa tueksi. Pysyvän tilan se sai 1997 Helsingin Museokadulta. Tandefelt toimi teatterin johtajana kausilla 1998–2003. Vuonna 2006 ilmestyi hänen 50-vuotistaiteilija-juhlavuoden elämäkertakirja "Liisi Tandefelt — Monessa roolissa". Seuraavana vuonna Teatterimuseossa oli näyttely hänen suunnittelemistaan puvuista.
Vuonna 2012 Tandefelt esiintyi Sofi Oksasen kirjaan perustuvassa elokuvassa "Puhdistus", josta hänet palkittiin parhaan naissivuosan Jussi-palkinnolla.
GIRD

Reaktiopropulsion tutkimusryhmä () eli GIRD () oli neuvostoliittolainen vuonna 1924 perustettu tutkimusryhmä, joka ratkaisi rakettitekniikan peruskysymykset. 
Neuvostoliitossa toimi useita tutkimusryhmiä Moskovassa ja Leningradissa. Ne toimivat joko "Rakettitekniikan keskustoimiston" alaisuudessa (TsBIRP) tai "Neuvostoliiton intreplanetaarisen lennon tutkimusseuran" alaisuudessa (OIMS). Johtavat henkilöt olivat Fridrih Tsander ja Sergei Koroljov sekä Mihail Tihonravov.
GIRD-ryhmä kehitti muun muassa Gird-09- ja GIRD-X-raketit.
Vuonna 1930 ryhmät organisoitiin tiiviimmin, niistä tuli Len-GIRD (Leningradissa) ja Mos-GIRD (Moskovassa), joista kehittyi "Valtion reaktiotutkimuksen instituutti" (RNII, Reaktivnyi nautšno-issledovatelski institut). Myös toisessa maailmansodassa käytetyn Katjuša-raketin kehitys tapahtui sen puitteissa. Toiminnan pääpaino oli kuitenkin nestemäistä ajoainetta käyttävien rakettien kehitystyössä.
Nitratsepaami

Nitratsepaami (kauppanimi Suomessa Nitrazepam Accord) on bentsodiatsepiinijohdos, jota käytetään pääasiassa aikuisten vaikean unettomuuden sekä joidenkin epilepsiamuotojen hoitamiseen. Muita valmisteita ovat olleet: Insomin, Mogadon, Pacisyn sekä Somitran.
Nitratsepaamiin, kuten muihinkin bentsodiatsepiineihin voi kehittyä riippuvuus ja toleranssi. Siksi sen käyttö on perusteltua vain lääkärin määräyksestä ja tarkoin ohjeita noudattaen. Nitratsepaamilla on pitkä puoliintumisaika joten se rauhoittaa viellä unen jälkeenkin.
Bulla

Bulla tarkoittaa nauhan ympärille valettua savi-, lyijy- tai vahamöhkälettä, johon on painettu sinetti. 
Alkuperäinen bulla oli savisäiliö, johon oli lyöty sinetti. Kuivuneen savibullan sisältöön, esimerkiksi papyruspalaan, ei päässyt käsiksi jättämättä jälkiä, joten se soveltui arkaluontoisen materiaalin kuljettamiseen.
Nykyisessä suomen kielessä bullalla tarkoitetaan kuitenkin nimenomaan paavin bullaa eli paavillista kirjettä. Nimi juontaa kirjeen lopussa kirjoittajan varmentamiseksi käytettyyn asiakirjan koristenarut yhdistävään paavin lyijysinettiin. Yleiskielessä nimeä paavin bulla käytetään kaikista paavillisista dokumenteista, jotka sisältävät lyijysinetin. Perinteisten paavin bullien sisältö vaihteli käskykirjeistä yhteydenpitoon.
Los Bastardos Finlandeses

Los Bastardos Finlandeses on vuonna 2005 perustettu suomalainen, raskasta rockia soittava yhtye. Yhtyeelle tärkeimpiä musiikillisia vaikutteita antaneita ovat muun muassa Motörhead, Thin Lizzy ja southern rock.
Los Bastardos Finlandesesin viimeisin albumi "VIVA"! julkaistiin syyskuussa 2022.
Jäsenet.
Entiset jäsenet:
Anders Haugen

Anders Haugen (24. lokakuuta 1888 Oslo, Norja – 17. huhtikuuta 1984 Kalifornia, Yhdysvallat) oli yhdysvaltalainen mäkihyppääjä.
Telemarkista kotoisin ollut Haugen muutti Yhdysvaltoihin Dilloniin, Coloradoon vuonna 1908. Hänestä tuli heti veljensä Larsin kanssa Yhdysvaltojen parhaita mäkihyppääjiä. Anders Haugen voitti kaksi Yhdysvaltain amatöörimestaruutta ja kaksi ammattilaismestaruutta vuosina 1910, 1920, 1923 ja 1926. Hän hyppäsi Dillonissa kaksi maailmanennätystä. Vuonna 1919 hän hyppäsi 213 jalkaa (64,92 metriä) ja seuraavana vuonna 214 jalkaa (65,23 metriä).
Haugen toimi Yhdysvaltain hiihtojoukkueen kapteenina Chamonixin talviolympialaisissa 1924. Hän sijoittui mäkihypyssä neljänneksi, mutta viisikymmentä vuotta myöhemmin huomattiin, että kilpailun toimitsijat olivat tehneet virheen pistelaskussa ja että Haugen olisi ansainnut kilpailussa kolmannen tilan. 17. syyskuuta 1974 Kansainvälinen hiihtoliitto FIS järjesti Oslossa seremonian, jossa alkuperäisen pronssimitalisti Thorleif Haugin tytär luovutti mitalin Haugenille.
Haugen muutti 1929 veljensä kanssa Kaliforniaan, jossa hän työskenteli Tahoe-järven hiihtokerholla ja hiihtovalmentajana.
Serge N’Gal

Serge Charles N’Gal (s. 13. tammikuuta 1986 Nkongsamba) on kamerunilainen jalkapalloilija. Hän on pelipaikaltaan hyökkääjä.
N’Gal siirtyi kaudeksi 2004 Suomeen FC Interin riveihin. Tätä ennen hän oli edustanut Villarrealia debytoimatta kuitenkaan ykkösmiehistössä. Suomi ei N’Galille ollut aivan tuntematon maa, sillä hän edusti Kamerunia vuonna 2003 Suomessa järjestetyissä alle 17-vuotiaiden MM-kilpailuissa. Miehen ensimmäinen kausi Suomessa meni kuitenkin piloille reisivamman takia ja mies ehti pelata vain kuudessa ottelussa tehden kuitenkin kaksi maalia. Toisella kaudella huippunopea Naskali-lempinimen saanut N’Gal nousi Veikkausliigan kirkkaimpien tähtien joukkoon. Etenkin alkukaudella maaleja syntyi hyvällä tahdilla. Kauden loppupuoliskolla tahti hieman laantui, kun mies osattiin huomioida tarkemmin. Kauden maalisaldo Veikkausliigassa oli hänelle yhdeksän maalia 21 ottelussa.
Kevääksi 2006 N’Gal siirtyi Ranskan Ligue 2:n Brestiin, jossa hän 12 ottelussa teki yhden maalin. Kaudesta 2006–2007 hän edusti Portugalin liigan UD Leiriaa. Vuoden 2007 lopussa Leiria ilmoitti N’Galille tämän olevan vapaa jättämään seuran. N’Gal kuitenkin pelasi kauden loppuun Leiriassa ja pääsi Kamerunin olympiajoukkueeseen. Hänen sopimuksensa Leirian kanssa kuitenkin loppui. FC Inter olisi halunnut pelaajan takaisin, mutta hän etsi pelipaikkaa Ranskasta. Lopulta N’Gal siirtyi espanjalaiseen Gimnàstic de Tarragonaan, jossa hän pelasi vuodet 2008–2010. Tämän jälkeen hän palasi Leiriaan, kunnes siirtyi vuonna 2012 algerialaiseen USM Algeriin ja sieltä samana vuonna portugalilaiseen Académica de Coimbraan.
New Police Story

New Police Story () on vuonna 2004 valmistunut Benny Chanin ohjaama toimintaelokuva. Elokuvan pääosaa esittää Jackie Chan.
Juoni.
Elokuva kertoo poliisista nimeltä Wing (Jackie Chan), jonka työtoverit kuolevat taistelussa viittä nuorisorikollista vastaan. Wing syyttää itseään tästä ja ajautuu alkoholismiin. Konstaapeli 1667, Cheng Siu Fung (Nicholas Tse) päättää auttaa, koska Wing oli auttanut häntä, kun hän oli pieni.
Headset

Headset (kuulokemikrofoni) on päässä pidettävä laite, jossa on yhdistetty kuulokkeet ja mikrofoni. Headsettejä käyttivät ensimmäisinä lentäjät ja lennonjohtajat radiokommunikaatioissaan, puhelinpalvelutyössä toimivat toimistotyöntekijät sekä simultaanitulkit. Nykyisin headset on käytössä myös erilaisissa tietokoneella internetin välityksellä pelattavissa verkkopeleissä, joissa käyttäjät kommunikoivat toisilleen sekä pikaviestimissä ja VoIP puhelimissa. Erityisen kätevä headset on Internetin välityksellä käytävissä puhelin- tai multimediapalavereissa. 
Headsetin johdossa tai rungossa voi olla äänenvoimakkuuden säädin ja mikrofonin mykistyskytkin. Headset kytketään tietokoneeseen, tablettiin tai puhelimeen joko langallisesti tai langattomasti. 
Mobiililaitteiden headseteissä korvanapit ja mikrofoni ovat usein kiinni toisissaan vain johtojen välityksellä, ilman sankaa. Joissain kuulokemikrofoneissa on audioliittimien sijaan USB-liitin, jolloin luuri yhdistetään tietokoneeseen sen kautta.
Suosittuja pelaamsieen tarkoitettujen headsettien valmistajia ovat muun muuassa Logitech, Razer, Corsair ja SteelSeries.
Sonny Sandoval

Paul Joshua "Sonny" Sandoval (s. 16. toukokuuta 1974) on yhdysvaltalainen muusikko. Hänet tunnetaan parhaiten nu metal -yhtye P.O.D.:n vokalistina. Hän on naimisissa pitkäaikaisen tyttöystävänsä Shannon Kellyn kanssa. Heillä on 2 tytärtä, Nevaeh ja Marley, sekä 1 poika, Justice.
Sandovalin elämä nuorena ei ollut helppoa. Hän kuului jengiin, käytti huumeita ja joi paljon. Mutta kun hänen äitinsä elämä alkoi olla vaakalaudalla leukemian takia, Sonny alkoi pohtia asioita. Hänen äitinsä oli kristitty, mutta aikaisemmin Sonny ei ollut uskonut Jeesukseen. Hänen äitinsä kuolema muutti Sonnyn käsitystä tästä asiasta, ja hänestä tuli uskovainen. Pian tämän jälkeen hän tapasi Marcos Curielin ja serkkunsa Wuv Bernardon, jotka etsivät vokalistia yhtyeeseen. Sonny suostui yhtyeen laulajan virkaan, ja Gabe Portillon liityttyä yhtyeen basistiksi ryhmä oli koossa. Nimeä vielä mietittiin, mutta ei kauan: Sonnyn ystävän ehdotuksesta yhtyeen nimeksi annettiin pankkitermi P.O.D.. 
Sandoval on vieraillut Anastacian nimikkoalbumilla kappaleella "I Do". Kappale kertoo sodasta, väkivallasta ja rikoksesta.
Vuonna 2006 Sandoval sijoittui Hit Paraderin "Top 100 Metal Vocalists of All Time" (100 kaikkien aikojen parasta metallivokalistia) -listalla sijalle 63.
Sandovalin tyttären, Nevaehin etunimi on yleistynyt huomattavasti Sandovalin kerrottua vuonna 2000 että se on "Heaven" (Taivas) väärinpäin. Sandoval on myös esiintynyt paljon julkisuudessa Nevaeh-tyttärensä kanssa, ja kun häneltä kerran kysyttiin tietääkö Nevaeh itse mitä hänen nimensä tarkoittaa, Sandoval vastasi "Hän tietää että hänen isoäitinsä on siellä".
Tuomas Huttunen

Tuomas Huttunen (s. 22. tammikuuta 1988 Kajaani) on suomalainen entinen alppihiihtäjä. Hän edusti Vuokatti Slalom -alppihiihtoseuraa. Huttunen lopetti urheilu-uransa vuonna 2010.
Huttusen parhaat saavutukset aikuisten tasolla ovat vuoden 2006 SM-kullat suurpujottelussa ja syöksylaskussa. Samana vuonna nuorten MM-kilpailuissa hän sijoittui parhaimmillaan 12:nneksi suurpujottelussa.
Huttunen suoritti asepalveluksensa Lahden Urheilukoulussa.
Johan Christopher Toll

Johan Christopher Toll (1. helmikuuta 1743 – 21. toukokuuta 1817) oli ruotsalainen sotamarsalkka ja poliitikko.
Tollilla oli merkittävä rooli kuningas vuonna 1772, sillä hän suostutteli Etelä-Ruotsissa sijaitsevan Kristianstadin varuskunnan kuninkaan puolelle. Vallankaappauksen jälkeen Tollista tuli eräs kuninkaan tärkeimmistä avustajista, ja hän sai merkittävän aseman Ruotsin puolustus- ja ulkopolitiikassa. Vuonna 1786 hänet ylennettiin kenraalimajuriksi.
Kun Kustaa III hyökkäsi Venäjälle vuonna 1788, turvautui hän paljolti Tollin laatimiin hyökkäyssuunnitelmiin. Sota sujui huonosti, ja niinpä Toll joutui kuninkaan epäsuosioon. Vastoinkäymisistä ei kuitenkaan olisi pitänyt syyttää Tollia, sillä hän oli alun perin pitänyt hyökkäyksen ajoitusta huonona. Ruotsin armeija olisi hänen mielestään tarvinnut enemmän aikaa sotaan valmistautumiseen.
Tollin vastoinkäymiset jatkuivat 1790-luvulla: maanpetoksesta syytetyn Gustaf Mauritz Armfeltin vastaisen oikeudenkäynnin yhteydessä myös Toll joutui epäilyksenalaiseksi, ja hänet tuomittiin melko huterin perustein kahdeksi vuodeksi vankilaan. Kuningas Kustaa IV Aadolf palautti kuitenkin pian Tollin kunnian ja nimitti tämän tärkeisiin diplomaattisiin tehtäviin. Vuonna 1801 Toll siirtyi hoitamaan Skånen kenraalikuvernöörin virkaa.
Vuonna 1807 Ruotsi tarvitsi jälleen Tollin diplomaattisia taitoja: Napoleonin joukot olivat saartaneet Ruotsin armeijan Rügenin saarelle Pohjois-Saksaan, mutta Toll onnistui neuvottelemaan ruotsalaisille kunniallisen vetäytymisen. Ruotsalaiset saivat pitää kaikki aseensa ja kalustonsa. Kustaa IV Aadolf palkitsi hänet tästä hyvästä sotamarsalkan arvolla. (Kuninkaalla oli syytäkin kiitollisuuteen, sillä tuon sotilaallisen katastrofin partaalle oli päädytty hänen taitamattoman politiikkansa vuoksi.)
Vuonna 1814 Toll korotettiin kreivin arvoon.